आर्थिक वृद्धि दर के अनुमान पर पीएमईएसी कायम  
प्रधानमंत्री की आर्थिक सलाहकार परिषद के अध्यक्ष रंगराजन ने कहा कि अमेरिका में संकट के बावजूद परिषद जीडीपी वृद्धि दर 8.2% रहने पर कायम है।
प्रधानमंत्री की आर्थिक सलाहकार परिषद (पीएमईएसी) के अध्यक्ष सी रंगराजन ने कहा कि अमेरिका में संकट तथा उसके वैश्विक अर्थव्यवस्था पर असर के बावजूद परिषद 2011-12 में देश की जीडीपी वृद्धि दर 8.2 प्रतिशत रहने के अपने अनुमान पर कायम है।  रंगराजन ने संवाददाताओं से कहा, हम जानते हैं कि अमेरिका में पहली छमाही में वृद्धि दर सिर्फ 1.8 प्रतिशत रही है। मौजूदा वित्तवर्ष में 8.2 प्रतिशत वृद्धि दर का हमारा अनुमान, इसी आधार पर था कि विकसित देशों में वृद्धि बहुत हल्की रहेगी।  पीएमईएसी ने इसी माह जारी आर्थिक परिदृश्य (2011-12) में मौजूदा वित्तवर्ष में वृद्धि दर 8.2 प्रतिशत रहने का अनुमान लगाया था। 2010-11 में वृद्धि दर 8.5 प्रतिशत रही थी।  उल्लेखनीय है कि स्टैंडर्ड एंड पूअर्स (एसएंडपी) ने अमेरिकी की ऋण साख रेटिंग को घटा दिया है, जिसका असर दुनिया भर के शेयर तथा अन्य बाजारों पर देखा जा रहा है।